ROZHODNUTIE KOMISIE
z 9. novembra 2006,
ktorým sa na hospodárske roky 2006/2007 ustanovujú sumy podpory na diverzifikáciu, sumy dodatočnej podpory na diverzifikáciu a dočasnej podpory, ktoré sa majú udeliť v súlade s dočasným režimom pre reštrukturalizáciu cukrovarníckeho priemyslu v Spoločenstve
[oznámené pod číslom K(2006) 5306]
(Len znenie v anglickom, nemeckom, španielskom, portugalskom, švédskom a talianskom jazyku je autentické)
(2006/760/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 320/2006 z 20. februára 2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve a ktorým sa mení a dopĺňa nariadenie (ES) č. 1290/2005 o financovaní spoločnej poľnohospodárskej politiky (1),
so zreteľom na nariadenie Komisie (ES) č. 968/2006 z 27. júna 2006, ktorým sa stanovujú podrobné pravidlá implementácie nariadenia Rady (ES) č. 320/2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve (2), a najmä na jeho článok 13 ods. 1,
keďže:
(1)
Do 31. októbra 2006 musí Komisia určiť sumy pridelené každému príslušnému členskému štátu na pomoc na diverzifikáciu ustanovenú v článku 6 nariadenia č. 320/2006, dodatočnej podpory na diverzifikáciu ustanovenú v článku 7 daného nariadenia a dočasnej podpory určitým členským štátom ustanovenej článkom 9 daného nariadenia.
(2)
Sumy pomoci na diverzifikáciu a dodatočnú podporu na diverzifikáciu sú vypočítané na základe kvóty cukru v tonách, ktorej sa príslušný členský štát zriekol v hospodárskom roku 2006/2007 tak, ako je ustanovené v článku 13 ods. 2 nariadenia (ES) č. 968/2006.
(3)
Celkové sumy dočasnej podpory udelenej Rakúsku a Švédsku by sa mali týmto členským štátom sprístupniť od hospodárskeho roku 2006/2007,
PRIJALA TOTO ROZHODNUTIE:
Článok 1
Sumy podpory na diverzifikáciu a dodatočnú podporu na diverzifikáciu pre príslušný členský štát ustanovené v článkoch 6 a 7 nariadenia (ES) č. 320/2006, stanovené v súvislosti s kvótami, ktorých sa podniky vzdali v hospodárskom roku 2006/2007, sú uvedené v prílohe k tomuto rozhodnutiu.
Výška prechodnej podpory pre Rakúsko a Švédsko ustanovená v článku 9 nariadenia (ES) č. 320/2006 je uvedená v prílohe k tomuto rozhodnutiu.
Článok 2
Toto rozhodnutie je určené Španielskemu kráľovstvu, Írsku, Talianskej republike, Rakúskej republike, Portugalskej republike a Švédskemu kráľovstvu.
V Bruseli 9. novembra 2006